เข้ม
เห็นพี่ศร อดิศร เสริมชัยวงศ์ ผู้บริหารสูงสุด สายธุรกิจรายย่อย จากแบงก์ซีไอเอ็มบี ไทย ช่วงนี้แล้วแอบตกใจนึกว่าผิดฝาผิดตัว
19 มี.ค. 2558

เห็นพี่ศร อดิศร เสริมชัยวงศ์ ผู้บริหารสูงสุด สายธุรกิจรายย่อย จากแบงก์ซีไอเอ็มบี ไทย ช่วงนี้แล้วแอบตกใจนึกว่าผิดฝาผิดตัว
เพราะปกติ พี่ศรมักจะคงลุคหนุ่มมาดนุ่มอยู่เสมอ แต่ล่าสุดกลับมาในลุคหนวดเคราเข้ม ผิดมาดนายแบงก์ทั่วไปจนเห็นแวบๆ นึกว่าเป็นดาโต๊ะมาจากที่ไหน
สืบสาวเล่าความได้ว่า ช่วงนี้งานยุ่งตลอดเข้าขั้นชีพจรลงเท้า ไหนจะงานที่แบงก์ ไหนจะต้องไปเรียนเสริมไกลถึงปารีส ที่สถาบัน Insead จนไม่มีเวลา
แต่จะว่าไป ลุคนี้นี่แหละคือตัวตนจริง เพราะหากสลัดสูทนายแบงก์แขวนเก็บไว้ พี่ศรก็นับว่าเป็นนักเที่ยวขาลุยที่พร้อมคว้าแจ็กเกตหนัง สะพายกล้อง ควบบิ๊กไบค์ลุยไปไหนต่อไหน ก่อนหน้านี้ก็เพิ่งควบบิ๊กไบค์ บีเอ็มดับเบิลยูคันสวย ตะลุยเที่ยวเมืองหุบเขา ซาปา ในเวียดนาม มาแล้ว 
ใจมันรัก บอก(แทน)เลย...